Scho am nächschte tag hei mer mit üsem tröischte begleiter, em gägewind, bekanntschaft gmacht. Dr Aldi het do gwüssi vorteile, wüu sis ligevelo hinger e koferrum het, wo glychzytig aus heckverschalig dienet u so ds velo aerodynamischer macht. Do hani scho chli meh z biisse gha. Näbscht de verschidene reisegschwindigkeite hei mer o schüsch nid immer  dr glych rhythmus gha, u so isch es zu einige ribereie cho. Das het sech aber dütlech besseret, wo mer nach chli meh aus ere wuche gschtafflet mit emne abschtand vo öppe 15 minute sy gfahre. Me het jetz nümme duurend ds velo vom kolleg im blickfäud gha, het im eigete rhythmus chönne fahre und we mer üs nach jewyle 20km wider hei troffe, hei mer üs o meh z verzeue gha, aus wo mer no sy zäme gfahre. Wichtig bi dere art vom fahre isch eifach, dass dr hinger ds wärchzüg u d pumpi, so wie d reiseapothek het,  schüsch het er im fau vore panne e rächte bart.